Dag 35 - KiesKerk
Dag 35 – Ons daaglikse porsie
Simbool: 'n Broodrolletjie
Gesels saam oor hoe julle al God se voorsiening in julle lewe ervaar het.
Sê dan vir God dankie dat Hy ons Vader en Voorsiener is.
Die volk het die manna oral vandaan bymekaargemaak, dit op maalklippe gemaal of in vysels gestamp en dan in panne gebak of roosterkoeke daarvan gemaak. Dit het soos oliekoeke gesmaak. Die manna het snags saam met die dou by die kamp geval – Numeri 11:8-9.
Stil my honger, Here
Vertel vir mekaar van 'n geleentheid toe julle baie honger was. Hoe voel dit om honger te wees? Watter emosie sal jy daaraan koppel? Dink jy mense is gelukkig of ongelukkig wanneer hulle honger is?
Om honger te wees, beteken jy weet iets is nie soos dit moet of kan wees nie. Jy mis iets, jy verlang na iets. Dit is 'n ervaring wat ons elkeen ken. Werklike honger verander ons optrede. Daar is iets waarna jy soek en die meeste van ons sal nie stop voordat daardie honger gestil en die holte in ons maag gevul is nie.
God sorg vir ons in tye van honger. Nie net liggaamlike honger nie, maar ook wanneer ons Hom emosioneel nodig het. Sit 'n sny brood in die middel van die tafel neer wanneer julle vandag saameet. Voor julle eet, breek vir elkeen 'n stukkie van die brood af en herinner mekaar daaraan herinner dat God vir ons sorg. God stil ons honger. Wanneer dit goed gaan en ons lewe voel soos die land van melk en heuning én wanneer ons swaarkry en ons wêreld voel soos 'n woestyn.
Onthou hoe God vir julle gesorg het in hierdie afgelope 35 dae en weet dat Hy julle in die volgende tyd ook sal bewaar en help.
Toe die Israeliete uit Egipte gevlug het en 40 jaar lank deur die woestyn moes trek, het God elke dag vir hulle gesorg. God het gesorg dat hulle genoeg kos en water kry in die woestyn. God het hulle egter beveel om elke dag net genoeg kos vir daardie dag op te tel, behalwe op die sesde dag. Dan moes hulle dubbel soveel kos optel sodat hulle op die sewende dag kon rus, maar steeds genoeg kos sou hê om te eet. God roep ons om elke dag getrou te werk, maar God weet ook hoe belangrik dit vir ons is om te rus.
– Wat doen jy graag wanneer jy wil rus?
– Hoekom dink jy is dit vir God belangrik dat ons rus?
Help vandag iemand in jou huis om langer te rus. Dalk kan jy Mamma of Pappa se voete vryf terwyl hulle TV kyk. Of miskien kan jy vir jou boetie of sussie 'n glas koue koeldrank ingooi.
Maak vir jouself 'n heerlike broodjie. Terwyl jy die broodjie eet, maak 'n lys van hoe God vir jou sorg. Jy kan dit in woorde neerskryf of prentjies daarvan teken.
– Hoe lyk "genoeg" vir jou? Genoeg kos, genoeg klere, maar ook genoeg spasie, veiligheid, vriende, liefde, sekuriteit, stiltetyd, vrye tyd, familietyd, en so meer.
– Dink aan kere toe dit vir jou gevoel het jy het nie genoeg nie, of dalk dat jy nie genoeg is nie. Watter emosies kom by jou op?
– Hoe voel en lyk dit om "genoeg" te he?
– Illustreer "genoeg" deur enige medium te gebruik: dans, fotografie, videografie, musiek, digkuns, teken, skilder, kortverhaal, en so meer.